Strejke på vej mod VUC&#39;er og SOSU-Skoler. Fagforbund har sendt strejkevarsel, og konflikten kan begynde den 16. april. Det forventes, at også lærere på SOSU Nord i Hammer Bakker strejker

Om en måned nedlægger lærerne på flere VUC'er og SOSU-skoler arbejdet. Tirsdag sendte de faglige organisationer strejkevarsler efter forgæves forhandlinger om nye overenskomster. Skolerne har siden nytår hørt under staten i stedet for kommunerne, men det har ikke været muligt at enes med Personalestyrelsen, der hører under Finansministeriet, om nye arbejds- og lønvilkår. Ministeriet lægger op til at nyansatte får langt dårligere vilkår end den gamle aftale, og det er uacceptabelt, lyder det fra Hanne Pontoppidan, formand for Landsforbundet af Voksen- og Ungdomsundervisere, LVU. - Vi kan ikke leve med, at de vilkår, vi igennem årene har forhandlet os til, bare kan fjernes med et pennestrøg af en arbejdsgiver, der ikke vil betale, siger Hanne Pontoppidan. Forhandlingerne brød sammen sidste år, og forbundene varslede først blokade, men Personalestyrelsen sendte varslet forbi Arbejdsretten. Styrelsen henviste til, at varslet var i strid med reglerne, men det afviste retten mandag. Derfor blev der allerede mandag sendt blokadevarsel, så ingen af forbundenes medlemmer kan blive ansat på skolerne, men tirsdag eskalerede sagen med det afsendte strejkevarsel. Strejken begynder 16. april og vil ramme VUC Sønderjylland, VUC Djursland, SOSU-C i Herlev, SOSU Nord i Hammer Bakker og SOSU-skolen i Fredericia. /ritzau/